MARIE FORLEO

Minden pasi engem akar

ÉDESVÍZ KIADÓ
BUDAPEST

A fordítás az alábbi kiadás alapján készült:

Marie Forleo / Make Every Man Want You

MacGraw-Hill Education, USA, 2008

Fordította

Szilágyi Eszter

Szerkesztette

Barsi Nikoletta

Copyright © MacGraw-Hill Education, 2008

Hungarian translation © Szilágyi Eszter, 2015

Hungarian edition © Neemtree Corporation AG, 2015

Cover design © Neemtree Corporation AG, 2015

Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Borítót készítette Édesvíz Kiadó Kft.

Elektronikus változat: Békyné Kiss Adrien

ISBN 978-963-529-477-0 (epub)

ISBN 978-963-529-478-7 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az e-book kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Joshnak ajánlom ezt a könyvet.

Szeretlek.

Köszönetnyilvánítás

Kedves Olvasó, köszönöm, hogy megvásároltad ezt a meggyőző és üdítő könyvet, hogy kibontakoztathasd saját ellenállhatatlanságodat. A könyv írása közben mindvégig az olvasók nagysága lebegett a szemem előtt.

Köszönöm tanáraimnak és mentoraimnak, akik tanfolyamok, könyvek és hanganyagok formájában, illetve telefonbeszélgetéseink és ebédjeink során megosztották velem bölcsességüket. Hálás vagyok nektek azért, amiért ilyen sokáig életben tartottátok, és átadtátok nekem a bölcsességeteket.

Végül hadd mondjak köszönetet mindennél fontosabb, szerető családomnak, barátaimnak, pácienseimnek és kollégáimnak, amiért meghallgattak, támogattak, bátorítottak és felvidítottak. Nektek különösen hálás vagyok: Josh Pais, Ron Forleo, Miriam Forleo, Ronny Forleo, Kelli Dalrymple, Marc Santa Maria, Donna Cyrus, Fernanda Franco, Lenore Pemberton, Caitlin Ward, Roderick Hill, TAG Online, Lynne Klippel, Deborah-Miriam Leff, Bill Gladstone, Waterside Productions, John Aherne, McGraw-Hill, a lányok (Melissa, Ginger, Simone, Tracy, Semira, Michelle és Kristin), Monika Batista, a Tuesday Night, a Crunch táncosok, a Crunch fitnesz, Joe Polish, Piranha Marketing, az egész Transformational közösség és végül, de nem utolsósorban Ariel és Shya Kane – imádlak titeket srácok!

Előszó

Mi lenne, ha most azt mondanám neked, hogy úgy egy órán belül olyan információkat fogok megosztani veled, amikkel perceken belül boldogabb, egészségesebb és vonzóbb lehetsz?

Mi lenne, ha azt mondanám, hogy ugyanezek az információk örökre átalakíthatják a szerelmi életed?

Mi lenne, ha tudnád, hogyan lehetsz ellenállhatatlanul vonzó, és hogyan lehet részed egészséges és kielégítő kapcsolatokban, anélkül hogy bárkit is be kellene csapnod vagy manipulálnod?

Mi lenne, ha nem kellene játszmákat játszanod, szabályokat követned vagy számítónak lenned, hogy megkapd, amit akarsz?

Nos, érdekel a dolog? Van kedved eltölteni velem egy vagy több órát? Szeretnél olyan átkozottul ellenállhatatlan lenni, hogy kedved lenne randira hívni saját magad?

Ha érdekel, hogyan lehetsz hiteles, kifejező és ellenállhatatlan – és remélem, érdekel –, jó helyen jársz. Az Elbűvölő NŐ azért íródott, hogy életének teljes átváltoztatására buzdítsa az olvasót. Olyan új lehetőségekről fogsz olvasni, amikről álmodni sem mertél, mindezt anélkül, hogy túl sok erőfeszítést kérnék tőled (hát nem nagyszerű?).

Lehet, hogy eltűnődtél az alcímen – Minden pasi engem akar –, és most azt mondod: „Nem akarom, hogy minden férfi engem akarjon! Már egy is elég lenne!” Nos, be kell vallanom valamit. Azért találtam ki ezt az érdekesen csengő és figyelemfelkeltő címet, hogy rávegyelek a könyv elolvasására. Most már te is látod, mit kell megtanulnod: azt, hogy radikálisan új módon közelíts a belső és külső ellenállhatatlanság kérdéséhez, és hogy fantasztikus kapcsolatod legyen mindenkivel az életedben.

Többek között meg kell tanulnod tökéletesen ellentétesen gondolkodni arról, amit hittél, vagy amit tanítottak neked a múltban a kapcsolatokról. Mindig tartsd szem előtt, hogy most nem olvasnád ezt a könyvet, ha nem lennének megválaszolatlan kérdések az életedben.

És máris elérkeztünk az első tippemhez: ha valami nem működik az életedben, jusson eszedbe, hogy rossz információra építesz. Ne aggódj, ez nem olyan nagy baj, sőt tulajdonképpen áldás. Azt jelenti, hogy tudatában vagy annak, hogy rossz úton jársz, és megtetted az első lépést, hogy kijavítsd a hibát.

Ha nyitott az elméd, és hajlandó vagy ellenállhatatlan életmódot élni, jó úton haladsz afelé, hogy felfedezz egy egészen új „nem gondoltam volna, hogy ez ennyire jó lehet” világot, melyben szeretet, kötődés és hiteles párkapcsolat vár rád.

Hogyan hozd ki a legtöbbet ebből a könyvből?

Ez a könyv azért íródott, hogy felvilágosítson, szórakoztasson és megváltoztasson. Ahol szükséges, beiktattam néhány gondolkodásra ösztönző kérdést, hogy ösztönös és ellenállhatatlan „akciótervet” indítsanak be benned, és segítsenek elsajátítani azt a tudást, ami hosszú távú és jelentős változásokat indít el az életedben.

Ha még több iránymutatásra és támogatásra lenne szükséged, készítettem egy ingyenes internetes „ellenállhatatlansági cselekvési programot”, amely nemcsak a könyv valamennyi gyakorlatát, hanem egy igazán csábító négyhetes tanfolyam hanganyagát is tartalmazza. Ez segít, hogy lelkes maradj, és ne térj le az útról. Látogass el a www.makeeverymanwantyou.com/actionguide oldalra, és töltsd le az ott található ingyenes programot, valamint a számos további információt.

Ne felejtsd el, hogy az olvasás és a megértés fényévnyi távolságra van attól, hogy valamit a gyakorlatban is kipróbálunk. Én például hiába olvasgatnék egész nap arról, hogy hogyan írjunk önsegítő könyveket, és hiába érteném meg, hogy szükségem van egy ötletre, egy vázlatra, egy számítógépre és egy nyomtatóra, ha nem ülnék le és nem kezdenék el írni, sohasem születne meg az önsegítő könyvem! És ez rád is vonatkozik, kedves Olvasó! Gyakorolnod kell, hogyan legyél ellenállhatatlan, ha tényleg azt akarod, hogy minden férfi téged akarjon. Elképzelni nem elég.

Ez a könyv arról szól, hogy legyünk tudatosak, és hogyan oldjuk fel régi, rejtett hajlamainkat és viselkedésformáinkat, melyek megakadályozzák a kapcsolatainkat. Nekem az a tapasztalatom, hogy ha tudatosítjuk magunkban és észrevesszük azt a viselkedésformát, ami az utunkban áll – anélkül, hogy ítélkeznénk önmagunk felett –, az saját magától feloldódik. Az ítélkezés nélküli tudatosság elősegíti a könnyed, erőlködésmentes eredményt.

Ez a szemléletmód nem arról szól, hogy azt a célt tűzzük ki magunk elé, hogy jobb és ellenállhatatlanabb emberré váljunk. Ha azt akarjuk, hogy jobbak legyünk vagy jobbá váljunk, két dolog fog történni. Először is, azt az egyértelmű üzenetet küldjük a világegyetemnek, hogy elromlottunk, és meg kell minket javítani, ez a gondolat pedig abban a szörnyűséges mentális csapdában tart minket fogva, hogy „nem vagyok elég jó”. Másodszor, valószínűleg azokat a szokásainkat vagy hajlamainkat fogjuk elutasítani, amiket az elménk rossznak ítél, és jól tudjuk, hogy amit elég kitartóan utasítunk el magunkban, azt a szokásunkat vagy hajlamunkat még jobban magunkhoz vonzzuk. Bizonyítékot akarsz? Nézd csak meg, hányszor tettél újévi fogadalmat, és látni fogod, hogy a „jobb önmagam akarok lenni” hozzáállás nem kifejezetten hatásos.

Most lehet, hogy a következőket gondolod: „Össze vagyok zavarodva. Hogyan vehetnék észre valamit, ami az utamban áll, anélkül hogy ítélkeznék felette vagy azt az üzenetet küldeném a világegyetemnek, hogy valami baj van velem?” Megmondom, hogyan.

Viszonyulj gyengéden és kíváncsian önmagad felfedezéséhez. Légy gyermekien kíváncsi. Ha észreveszel magadon valamit, mondd azt, hogy „ó, milyen érdekes”, vagy hogy „hoppá, nézzük csak meg”. Egyszerűen csak figyeld meg, ami van, anélkül hogy meg akarnád változtatni. Ne kényszerítsd magad arra, hogy azt a megfoghatatlan, általad idealizált képet testesítsd meg, ami „tökéletes” énként él az elmédben. Az általánosan elfogadott nézettel ellentétben anélkül is fejlődhetsz és tanulhatsz, hogy bármilyen hibát ki kellene javítanod magadon.

Én például tudom, hogy jó táncos vagyok, és mindig készen állok arra, hogy fejlesszem a képességeimet. Ahányszor csak látok egy új, kihívást jelentő táncmozdulatot, megvizsgálom, teszek-e (vagy nem teszek) valamit, ami megakadályoz abban, hogy elsajátítsam a mozdulatot. Különböző dolgokat próbálok ki a testemmel, és más táncosok vagy tanárok segítségét kérem. Borzasztóan érdekel a látás, a fejlődés és a tanulás. Néha gyakorlás közben saját magam jövök rá a megoldásra, máskor pedig egy gyakorlottabb táncos mutat rá arra, amit én nem veszek észre. Ilyenkor azt mondom: „Ó, igen, már értem. Köszönöm.” És ennyi elég is. Változás. Fejlődés. Növekedés. Mindezt nem önmagunknak tett szemrehányásokkal, hanem önmegfigyeléssel.

A leggyorsabb módja, hogy eredményt érjünk el ezzel vagy más programokkal, hogy csapatban, másokkal együttműködve cselekszünk. Számtalan tanulmány bizonyítja, hogy azok, akik másokkal együtt tornáznak, gyorsabban fogynak, hosszabb ideig kitartanak, és sokkal elégedettebbeknek, illetve támogatottabbnak érzik magukat a folyamatban. Ez az ellenállhatatlansággal sincs másképp: ha csatlakozol másokhoz, gyorsabban veted le magadról a nemkívánatos viselkedésformákat, sokkal következetesebben tartasz ki önmagad mellett, és több szeretetet, illetve támogatást érzel a külvilág részéről.

Másokkal is beszélgess arról, mit tanultál – a barátaiddal, a húgoddal, a bátyáddal, a kollégáiddal, az anyukáddal, a tanároddal. Bárkivel, akivel különleges a kapcsolatod. Csodálatos és varázslatos a pillanat, ami akkor történik meg, amikor két vagy több ember találkozik, hogy megosszák egymással vízióikat.

Ez a könyv a tiéd. Olvasd át jó alaposan! Próbáld ki az elméleteket! Fejezz be minden gyakorlatot! Próbáld ki, és fedezd fel a saját igazságaidat! Engedd szabadjára a könyv lapjaiból áradó varázslatot, hogy kifejezhesd a benned rejlő erőt, varázslatot és érzékenységet.

A világnak szüksége van arra az okos, vicces és gyönyörű nőre, akit már nagyon szeretnél szabadjára engedni. Megtiszteltetés a részemről, hogy megmutathatom neked a hozzá vezető utat. Na, gyerünk!

A „minden pasi engem akar” sztori

A „minden pasi engem akar” történet egy kicsi e-book projekttel kezdődött több mint hat évvel ezelőtt. A húszas éveim elején jártam, és a vőlegényemmel éltem egy apró, egyszobás West Village-i bérlakásban New Yorkban. Épphogy elkezdtem életvezetési tanácsadóként dolgozni, miután otthagytam Wall Street-i divatszakértői és hirdetésszervezői munkámat. Alig vártam, hogy írjak egy könyvet, és elkezdjem felépíteni a saját márkámat. És mi más is lett volna ehhez jobb téma, mint a nők és a párkapcsolatok! Csak egy bibi volt: a saját kapcsolatom.

Itt voltam én: egy fiatal, sikeres és vonzó nő hatalmas gyémántgyűrűvel, kövér bankszámlával, egy jóképű és cuki vőlegénnyel, barátok hadaival és egy, az esküvőt izgatottan váró családdal. Én pedig nem tudtam másra gondolni, csak arra, hogy a fenébe szabadulhatnék meg ettől az egésztől. Hogyan népszerűsíthetnék egy párkapcsolatokról írott könyvet, ha az én kapcsolatom romokban hever? Egyszerűen nem voltam rá képes. Az e-book tehát lekerült az internetről, és ment a süllyesztőbe.

Mélyen legbelül tudtam, hogy ki kellene lépnem ebből az eljegyzésből, de hat hosszú hónapig még nem mertem megtenni. Mit mondjak? És hol fogok lakni? Mi fog történni a karrieremmel? Mit gondolnak majd rólam a szüleim? És mit gondolnak majd rólam mások? Mit fogok gondolni én saját magamról?

Minden egyes nappal egyre nagyobb, fájdalmasabb és nyomasztóbb lett a hazugság, amelyben éltem. A harcok, amiket a vőlegényemmel folytattam, olyan gyakorivá váltak, hogy már majdnem azt éreztem, nem tudok egy térben létezni vele. Egy reggel minden megváltozott. Felébredtem, és azt gondoltam: „Ez egyetlen másodperccel sem mehet így tovább. Véget kell vetnem ennek most azonnal. Az életem múlik rajta.” Már nem emlékszem pontosan, mit mondtam neki, csak azt tudom, hogy amint elhagyta a számat a „vége” szó, olyan hatalmas megkönnyebbülést és örömet éreztem, amit előtte még sohasem. Természetesen mindketten sírtunk, amikor visszaadtam neki a jegygyűrűmet, de mélyen belül tudtam, hogy mindkettőnk számára ez volt a legjobb döntés, amit hozhattam.

Ettől a pillanattól kezdve minden megváltozott az életemben. Mintha újrakalibrálódott volna a lelkem, amikor összeszedtem a bátorságom, hogy kimondjam az igazságot. Elkezdtem önfejlesztő tanfolyamokra járni, és mindent megtettem annak érdekében, hogy megtudjam, hogyan élhetek igazán csodás életet. Különösen az iránt érdeklődtem, hogyan élhetünk egy igazán működő kapcsolatban, és mit kell tennünk azért, hogy boldog és elégedett életet éljünk. Könyvek garmadáját olvastam el, számtalan tanfolyamon részt vettem, és a lehető legjobb tanácsadókhoz jártam. Ami ezután történt, az valóban varázslatos volt.

Az életem, ami előtte sem volt rossz, tökéletesen átalakult, és valami egészen varázslatos dolog lett belőle. Mivel hajlandó voltam megvizsgálni, hogyan irányítom az életemet, és észrevettem, mi a kötelességem, azok a személyes és munkahelyi sikerek, amik addig olyan sokáig elkerültek, hirtelen a helyükre kerültek.

Először is, találkoztam egy hihetetlen férfival, Josh-sal, akivel azóta is egy párt alkotunk. Vele olyan, mintha egy álom vált volna valóra (hogy őszinte legyek, még jobb). Kreatív, támogató, őszinte, sikeres, szeretetteljes és hihetetlenül szórakoztató. Egy másik, sokáig megvalósíthatatlannak tartott álmom is valóra vált általa, méghozzá igen gyorsan: kislány koromban táncosnő akartam lenni. Mivel sohasem jártam táncórákra, úgy gondoltam, hogy huszonhat évesen már túl öreg vagyok ahhoz, hogy elkezdjem. Nos, hónapokkal azután, hogy elkezdtem táncolni, tanítani kezdtem, nem sokkal később pedig már az Music Televisionnél dolgoztam koreográfusként, producerként és előadóként. Nem sokkal később már nemzetközi szinten is tanítottam és táncoltam, és amióta elkezdtem, nők és férfiak ezreit tanítottam világszerte tanfolyamokon, workshopokon és egyéb különleges eseményeken. Rendszeresen dolgozom együtt fantasztikus magazinokkal, mint például a Selffel, a Women’s Healthszel és a Preventionnel, valamint olyan szervezetekkel, mint a Crunch Fitness és a Nike. A könyv írása közben készítettem négy nagyon sikeres táncos és fitnesz DVD-t, melyek közül kettőre – a Nike Elite Athlete-ra és a Master Trainerre – különösen büszke vagyok.

Egy évvel ezelőtt az jutott eszembe, hogy „Úristen, ez a »vizsgáld meg az életed« dolog tényleg működik!”. Életemben először azt éreztem, hogy világosan és tudatosan élem az életemet. Alig vártam, hogy másokkal is megosszam, amit felfedeztem: megtapasztaltam és felfrissítettem életvezetési tanácsadói képességeimet. Az ügyfeleim olyan sikeresek és elégedettek lettek, mint előtte még soha, és én tudtam, hogy itt az ideje, hogy megírjam az Elbűvölő NŐ – Minden pasi engem akar új, továbbfejlesztett változatát.

Mindazt, amit felfedeztem, és mindazt, ami oly drámaian megváltoztatta az életemet – különösen azt a képességemet, hogy párkapcsolatban éljek –, te is meg fogod tudni ebből a könyvből. De készülj fel, mert ami rád vár, még ennél is jobb lesz.

Ugyanazok az elvek, amik megváltoztatják a szerelmi életedet, életed egyéb területeit is el fogják árasztani. A karriered, a pénzügyeid, az egészséged és a közérzeted, valamint a családtagjaidhoz, a barátaidhoz és a kollégáidhoz fűződő kapcsolatod is sokkal erősebb és kielégítőbb lesz annál, mint amit valaha is el tudtál volna képzelni. Mindent megtettem annak érdekében, hogy semmit se hagyjak ki, és olyan könnyűvé és hatásossá tegyem az ellenállhatatlanság felé vezető átváltozásodat, amennyire csak lehetséges. Nos, készen állsz? Itt az ideje az első leckének: ellenállhatatlanság 1.0.

1. rész

Titkok, hogy minden pasi
(és mindenki más is) téged akarjon

Ha tudással rendelkezel, hagyd, hogy mások is meggyújtsák benne a gyertyáikat.

Margaret Fuller író, filozófus

1. fejezet

Ellenállhatatlanság 1.0

Tedd meg az első lépést, és higgy. Nem kell látnod az egész lépcsőt, csak tedd meg az első lépést.

Dr. Martin Luther King, Jr.

Érezted már valaha, hogy csodálatos dolgokra teremtettek? Mikor kislány voltál, tudtad, hogy valami különlegeset kell adnod a világnak? Mi, nők nagyon sokszor elveszítjük a kapcsolatot furcsa, női, saját nagyságunkról szövögetett álmainkkal, és férfias, sikert hajszoló álmokra cseréljük őket. Pedig jobban tennénk, ha elfogadnánk, hogy azért születtünk, mert küldetésünk van: be kell bizonyítanunk, hogy éppen olyan jól, vagy még jobban meg tudjuk csinálni, mint a férfiak. Mindannyian kétségbeesetten próbáljuk elérni, amiről azt képzeljük, hogy egyenlővé és boldoggá tesz minket – a sikeres karriert, a házasságot, a családot és a két gyereket –, és közben elfelejtjük, kik vagyunk valójában: briliáns, szexi és varázslatos, mással össze nem téveszthető lények.

Elfelejtettük, hogy az erőnk nem a férfiakkal való versenyzésben vagy az abban való erőlködésben rejlik, hogy hasonlítsunk hozzájuk, hanem abban, hogy elfogadjuk természetes női erősségeinket: az együttérzést, a belőlünk sugárzó varázslatot és a finomságot. Ösztönös gyógyítók és mesteri szeretők vagyunk. A szívünk tele van szeretettel, és fogékonyak vagyunk a spirituális igazságokra. Szexuális és női fortélyaink másokat is ösztönöznek, lelkesítenek és erővel töltenek fel. Rendkívüliek vagyunk.

A világnak kétségbeesetten szüksége van ellenállhatatlan nőkre. Nőkre, akik a körülményektől függetlenül hajlandók lelkesen, elevenen és kifejezően élni. Nőkre, akik nem félnek kimondani az igazságot vagy kiállni amellett, amiben hisznek. Nőkre, akik nem félnek egyszerre intelligensek, érzékiek és könyörületesek lenni, és nőkre, akik nem versenyeznek vagy harcolnak a férfiakkal (vagy más nőkkel), hanem mindenkit olyannak látnak, amilyenek valójában: embertársaknak, akik egy jó életet, a szeretetet keresik.

Vegyük tudomásul, hogy csupán a szeretet az, amire szükségünk van. Bár folyamatosan a tökéletes frizurát, a tökéletes ruhát, a tökéletes munkát és a tökéletes kapcsolatot hajszoljuk, igazán csak arra van szükségünk, hogy szeretve érezzük magunkat, és minden rendben lesz.

Tudod mit? Már most is szeretnek, és már most is rendben vagy. Minden más csak illúzió. Az aggódás, a sajnálkozás és a szorongás mind az elme alkotása, az elme szüleménye, ami elválaszt minket attól a félelmetes felismeréstől, hogy mindezek mögött tökéletesen rendben vagyunk. Ha elfogadjuk és belenyugszunk saját „rendbenlévőségünkbe”, felszabadítjuk ellenállhatatlanságunkat. Az álmaink újra visszakerülnek a szívünkbe, és a lelkünk újra szabadon szárnyalhat. Ha nem pazaroljuk el többé az energiáinkat saját elképzelt neurózisainkra, elég időnk és energiánk lesz a céljainkra, és egyszer végre megváltoztathatjuk a világunkat. Te is rendkívüli nő vagy! Célod van ebben az életben, ami nem az, hogy elbújj egy kitalált történet mögé, ami azt sugallja, hogy rossz és tökéletlen vagy. A világnak szüksége van rád. Szüksége van arra a nagyon különleges valakire, akit te is ismertél, amikor még kislány voltál.

Ellenállhatatlanságod elfogadása a kulcsa annak, hogy nőként és emberi lényként is kibontakoztathasd a benned rejlő lehetőségeket. Ez a kulcsa annak, hogy azt a hatást gyakorold a világra, amit neked szántak.

Fogadd el teljes mértékben a benned rejlő női és férfi energiákat. Mindannyiunkban megtalálható mind a kettő, és ha kiegyensúlyozott módon építjük be őket az életünkbe, kibontakoztathatjuk a bennünk lévő lehetőségeket. Kövess annyira, amennyire vezetsz. Engedj annyira, amennyire parancsolsz. Táncolj a benned lévő férfi és női energiák örökké változó áramlásával, és ereszd szabadon dicsőséged egészét, hogy a benned rejlő ellenállhatatlanság mindenen keresztül megmutatkozzon. A benned lévő női oldal sokkal lenyűgözőbb, mint azt valaha is képzelted. Lágyságod és sebezhetőséged varázslatos. Ellenállhatatlan nő vagy. Légy büszke! Legyen szó egy tanácsteremről vagy a fürdőszobáról, a csatamezőről vagy egy élelmiszerboltról, a világnak olyan nagy szüksége van ellenállhatatlan nőkre, mint még soha. A gyermekeinknek is szükségük van rájuk, ahogyan a vállalkozásainknak is. Az iskoláinknak és a kormányainknak is szükségük van rájuk. A világnak szüksége van arra, hogy elfogadd és másokkal is megoszd csodálatosságod. Mutass példát a világnak, mennyire fantasztikus ellenállhatatlan nőként élni.

Az ellenállhatatlanság 1.0 az alapokat fekteti le ahhoz, hogy fantasztikus életed és varázslatos kapcsolataid legyenek, illetve hogy hiteles és ellenállhatatlan legyél. Ennek a fejezetnek az a célja, hogy kitárd az elméd az új lehetőségek és a nagyobb tudatosság előtt. A tudatosság a kulcsa annak, hogy többé ne tegyél automatikusan olyan dolgokat, amelyekkel elűzöd a férfiakat, illetve hogy ösztönösen olyan dolgokat tegyél, amikkel elősegíted a boldog és kielégítő kapcsolatokat. Sajátítsd el ezt az anyagot, és azt fogod tapasztalni, hogy a férfiak, a nők, a gyermekek, a kis- és a nagy állatok, a porcicák és minden, ami él és mozog, szó szerint ellenállhatatlannak fog találni téged.

Ellenállhatatlanságod a jelen pillanatban rejlik

Végy egy mély levegőt, és lazítsd el a vállaidat. Lazítsd el az állkapcsodat, és koncentrálj a pillanatra. Engedd meg magadnak, hogy egyszerűen csak legyél. Feledkezz meg a feladataidról. Engedd el azokat a gondolataidat, hogy mit kellene főznöd vacsorára, és ne sajnálkozz azon, mit nem tettél meg a mai nap.

A tökéletes ellenállhatatlanság képessége és annak a titka, hogy minden férfi minket akarjon, a jelen pillanatban rejlik. Ha tökéletesen jelen vagy (ez azt jelenti, hogy egész figyelmed a „most”-ban van), hozzáférsz a szépség és a jelenlét ki nem apadó forrásához, ami minden élő teremtményben benne van. Eggyé válsz a kozmikus intelligenciával és a mindenben benne rejlő időtlen nagyszerűséggel.

Fiziológiai szempontból a „jelen lenni” azt jelenti, hogy nem mész mentális vakációra, hanem aktív kapcsolatba lépsz az elméddel, a testeddel és a lelkeddel, bármit tegyél is ebben a pillanatban. Elengeded a múltra, a gondokra és a jövőre vonatkozó gondolataidat, és egész figyelmedet arra irányítod, ami ebben a pillanatban veled szemben van. E könyv olvasása közben a jelenlét azt jelenti, hogy arra irányítod teljes, osztatlan figyelmedet, hogy miközben olvasol, „meghalld” az olvasott szavak mögött rejlő mondanivalót.

Próbálj ellenállni a kísértésnek, hogy összehasonlítsd ezt a könyvet olyan önsegítő könyvekkel, amiket már olvastál, vagy hogy azon tűnődj, segít-e majd rajtad vagy sem. Az elme fecsegése csak eltávolít a pillanattól és a saját ellenállhatatlanságodtól. Ha a saját magaddal folytatott beszélgetésre figyelsz, elsősorban azt fogod hallani, ki okozta a szenvedésedet vagy azt, hogy össze vagy zavarodva.

Ebben a könyvben rengeteg bölcsességgel találkozhatsz, amelyek örökre megváltoztathatják az életed. Készen állsz rá?

Nem vagy egyenlő az elméddel.

Van elméd, de nem vagy azonos vele. Azzal a beszélgetéssel sem vagy azonos, amit saját magaddal folytatsz az elmédben. Most lehet, hogy azt gondolod: „Milyen beszélgetés? Miről beszél?” Pontosan arról!

Természetesen felmerülhet benned a kérdés, hogy „ki is vagyok én valójában?” Te vagy a tündöklő lény az elméd mögött. Te vagy a tudatosság, a megfigyelő és a hallgató. Te vagy a bölcs, az elegáns, a nagylelkű és a szerető tudat, ami pontosan tudja, miről beszélek most éppen.

Azt is tudnod kell, hogy ellenállhatatlanságod akkor a legerősebb, ha jelen vagy, és el tudsz vonatkoztatni a mentális fecsegésedtől. Ez azért van, mert lényed tökéletessége és dicsősége átsugárzik az elméden. Lényed legmagasztosabb önmagad, és a legnagyobb kifejezése annak, aki vagy. Időtlen és gyönyörű, tele van szeretettel és nagylelkűséggel, megbocsátással és érzékiséggel. Semmire nincs szüksége, és nem vágyik engedélyre. Ez az, aki igazán vagy, aki az aggodalmaid, a gyötrelmeid és a félelmeid mögött rejlik.

Másrészről az elméd egy olyan múlttól/jövőtől szorongó gép, ami elsősorban a túlélésedért aggódik. Folyamatosan összehasonlít, elemez, sémákat állít fel, és arról beszél neked, mire van szükséged ahhoz, hogy jobb, csinosabb, sikeresebb és vonzóbb legyél. Az elméd nem támogatja az ellenállhatatlanságodat. Arról szeret beszélni, miben hibáztál, és mennyire rossz, taszító, ostoba és értéktelen vagy. (Apropó, semmi sem igaz, amiről az elméd beszél, azonban ha nem tudatosítod magadban, hogy nem vagy azonos az elméddel, igaznak hiszed őket.)

Az igazság az, hogy teljesen mindegy, hány hibát követtél el a múltban, vagy hány kapcsolatod ment tönkre. Az sem számít, hány kiló és hány éves vagy, illetve hogy miből élsz. Ha elkezded, már most is tökéletesen ellenállhatatlan lehetsz. A könyv további része azt mutatja meg neked, hogyan.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu

00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ MAGAZIN
EZOTÉRIA • SPIRITUALITÁS • ÉLETMÓD

Interjúk a szerzőkkel, érdekességek a könyvtémákról csak nálunk!

www.edesviz.hu